AIŠKINAMASIS RAŠTAS

Dėl savivaldybės nekilnojamojo turto nurašymo ir likvidavimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija (toliau – Administracija) 2018 m. rugsėjo 26 d. gavo Molėtų priešgaisrinės gelbėjimo tarnybos (toliau – tarnyba) raštą, kuriame informuojama, kad Molėtų priešgaisrinė gelbėjimo tarnyba 2018 m. rugsėjo 16 d. 22.29 val. gavo pranešimą, kad Molėtų r. sav., Giedraičių sen., Giedraičių mstl., Šilo g. 1 dega medinis namas. Tarnyba informavo, kas gaisro metu sudegė namo stogas, dalinai išdegė mansarda, medinis perdengimas ir I aukšto patalpos. Gaisro židinys nustatytas pastato išorėje ir pradėtas ikiteisminis tyrimas.

Pastatą šiuo metu patikėjimo teise valdo Molėtų r. Giedraičių Antano Jaroševičiaus gimnazija (toliau – Gimnazija). Į Gimnazijos turto apskaitą pastatas – mokykla perduotas Molėtų rajono savivaldybės tarybos 2002 m. kovo 28 d. sprendimu Nr. 28 „Dėl nekilnojamojo ir ilgalaikio materialiojo turto perdavimo”. Pastato kadastriniai matavimai nebuvo atlikti, VĮ Registrų centro nekilnojamojo turto centrinėje duomenų bazėje pastatas nebuvo įregistruotas. 2018 m. spalio 8 d. Administracija gavo Molėtų r. Giedraičių Antano Jaroševičiaus gimnazijos raštą Nr. SR-144 „Dėl savivaldybės turto“, kuriame nurodoma, kad mokyklos pastatas, esantis Molėtų r. sav., Giedraičių sen., Giedraičių mstl., Šilo g. 1, po gaisro yra labai blogos būklės, netinkamas eksploatuoti. Pastatas stipriai apdegęs, pagal šiuo metu turimus dokumentus - pastatytas 1823 metais, todėl atstatyti šį pastatą, atlikti kadastrinius matavimus ir jį registruoti būtų ekonomiškai netikslinga. Dalyje pastato buvo apgyvendinti du asmenys, kita pastato dalis buvo naudojama kaip sandėlis.

Molėtų r. Giedraičių A. Jaroševičiaus gimnazijos direktoriaus 2018 m. spalio 8 d. įsakymu Nr. V-78 „Dėl savivaldybės nekilnojamojo turto pripažinimo netinkamu (negalimu) Giedraičių Antano Jaroševičiaus gimnazijos funkcijoms vykdyti” mokyklos pastatas po gaisro pripažintas netinkamu (negalimu) mokyklos funkcijoms vykdyti.

Prie sprendimo pridedami: turto valdytojo įsakymas, Utenos apskrities priešgaisrinės gelbėjimo valdybos Molėtų priešgaisrinės gelbėjimo tarnybos raštas.

Parengto sprendimo projekto tikslas – pripažintą netinkamu (negalimu) naudoti Molėtų rajono savivaldybei nuosavybės teise priklausantį ir šiuo metu Molėtų r. Giedraičių A. Jaroševičiaus gimnazijos patikėjimo teise valdomą mokyklos pastatą nurašyti ir likviduoti.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 27 straipsnio 2, 6 dalys;

Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo, patvirtinto Lietuvos Respublikos Vyriausybės

2001 m. spalio 19 d. nutarimu Nr. 1250 „Dėl Pripažinto nereikalingu arba netinkamu (negalimu) naudoti valstybės ir savivaldybių turto nurašymo, išardymo ir likvidavimo tvarkos aprašo patvirtinimo“, 10, 13.1.1 papunkčiai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – priėmus sprendimą nurašyti Savivaldybei nuosavybės teise priklausantį nekilnojamąjį turtą, apdegęs mokyklos pastatas bus išardytas, likviduotas ir sutvarkyta teritorija.

Neigiamų pasekmių nėra.

**4. Priemonės sprendimui įgyvendinti**

Vykdyti Molėtų rajono savivaldybės tarybos sprendimą.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Mokyklos pastato išardymui ir likvidavimui reikalingos savivaldybės biudžeto lėšos – 23,5 tūkst. eurų.

**6. Vykdytojai, įvykdymo terminai**

Molėtų r. Giedraičių A. Jaroševičiaus gimnazija.